El Futbol Club Barcelona ha posat a disposició de la Generalitat el Camp Nou, el Palau Blaugrana i la resta d'instal·lacions per la crisi del coronavirus, tal com publica aquest divendres el diari 'Sport'. L'entitat blaugrana, en contacte amb el departament de Salut, només demana evitar cedir La Masia, ja que la residència de les categories inferiors del club encara estan plenes d'objectes personals dels jugadors que hi viuen. La crisi sanitària ha provocat la suspensió de partits on participa el Barça, de manera que tant el Camp Nou com el Palau Blaugrana no tindran activitat les properes setmanes, així com l'esplanada de l'estadi de futbol.

Summary: El Barça posa a disposició de la Generalitat el Camp Nou i el Palau Blaugrana per la crisi del coronavirus


Els treballs tenen un cost de 870.000 euros i s'allargaran uns quatre mesos ACN Vilanova i la Geltrú.-L'empresa pública Ports de la Generalitat ha iniciat la urbanització de la plaça del Port de Vilanova i la Geltrú, que ha de convertir aquesta zona de ribera en un espai per a activitats ciutadanes i incorporar noves zones de passeig entre les instal·lacions portuàries i la vila. Les obres tenen un cost de 870.000 euros i un termini d'execució de quatre mesos. El projecte va sortir a licitació el passat mes de setembre. A la plaça es construiran parterres i s’hi plantaran espècies arbòries autòctones i palmeres. També s’instal·larà nou mobiliari urbà, seguint els criteris del passeig del Carme. L’espai es dotarà de lluminàries LED per augmentar l’estalvi energètic. Els paviments s’instal·laran seguint les recomanacions del projecte guanyador del concurs d’idees. L’Administració portuària i l’Ajuntament de Vilanova i la Geltrú han treballat mesos per adequar la proposta guanyadora del concurs d’idees, amb tres objectius: urbanitzar la plaça del Port, mantenir la visibilitat del mar des del passeig Marítim i integrar el nou espai al front portuari. La urbanització de la plaça es fa a un sol nivell. Així, es construiran dues grades contínues a primera línia de mar per delimitar la plaça i mantenir la visibilitat del mar des del passeig. També s’ha de crear un nou pas de vianants per connectar la plaça del Port amb la rambla de la Pau i donar continuïtat a la façana portuària. Pel que fa a l’edificabilitat, el volum edificable es concentra a la zona que actualment ja està edificada. A més, s’eliminen les barreres entre el port i la ciutat i es millora la relació entre els edificis existents i les oficines portuàries.

Summary: Comencen les obres de la urbanització de la plaça del Port de Vilanova i la Geltrú


La lletrada reitera que el 20-S va passar "por" però matisa que no sap si va sentir Forcadell  ACN San Fernando de Henares .-La secretària d'Instrucció 13 de Barcelona, Montserrat del Toro, ha explicat quan li va demanar al jutge que la tragués d'Economia el 20-S "com fos", a Trapero li van donar mitja hora per fer-ho: "Crec que va dir que era impossible". Durant la seva declaració com a testimoni a l'Audiència Nacional, ha admès que al cap de poc van arribar uns agents uniformats que tenien la ordre del major "d'establir un pla de sortida" i que, tot i que no la opció que li van oferir no li va semblar la més "adequada", no li va quedar "més remei" que fer-ho.  Del Toro ha reiterat, tal i com va fer al Suprem, que aquell dia va passar por però ha matisat que no sap si va sentir Carme Forcadell i tampoc està segura d'haver vist un manifestant escopint un agent.

Summary: La secretària d'Instrucció 13: "Li van donar a Trapero mitja hora per treure'm i crec que va dir que era impossible"


El termini de prescripció de delictes per abús de menors començarà a comptar quan el denunciant tingui 30 anys, i no 18, com passa actualment. Així ho recull l'avantprojecte de Llei de Protecció de la Infància i l'Adolescència davant de la Violència que ha aprovat aquest dimarts el Consell de Ministres. La mesura, que busca protegir els drets dels menors en un sentit ampli, és una de les reivindicacions històriques dels col·lectius de víctimes d'abusos sexuals. També fixa el deure de tots els ciutadans a denunciar de manera immediata l'existència d'indicis de violència exercida sobre menors i crea la figura del "coordinador de benestar i protecció" a totes les escoles i instituts.  A més, establirà protocols d’actuació quan hi hagi indicis d’assetjament escolar, ciberassetjament, assetjament sexual, violència de gènere, suïcidi, autolesió i qualsevol altra forma de violència. Sobre el ciberassetjament, crea un canal específic de denúncia davant de l'Agència espanyola de protecció de dades i marca la retirada ràpida d'internet de continguts, a més de crear nous tipus delictius en violències exercides per mitjans tecnològics, com ara promoure trastorns alimentaris o suïcidis via internet.   Formació i protocols D’altra banda, crearà unitat especialitzades dins de les forces i cossos de seguretat de l’estat espanyol i es donarà formació especialitzada en drets fonamentals de la infància a tots els professionals que tinguin contacte habitual amb nens. A més, també es generaran nous espais de formació per a jutges i fiscals i s'evitarà que víctimes menors de 14 anys hagin de declarar de forma reiterada.   L'avantprojecte de llei també estableix protocols de prevenció obligatoris als centres de menors, amb plans específics de prevenció i detecció avançada davant possibles casos de trata de menors amb finalitats d’explotació sexual. Diverses entitats, com la fundació Vicki Bernadet, havien demanat la tramitació d'urgència de la llei i havien reclamat també que el termini perquè els delictes prescriguin comencés a comptar a partir dels 40 anys del denunciant, i no dels 30 com preveu la llei.

Summary: El termini de prescripció de delictes per abús de menors començarà a comptar quan el denunciant faci 30 anys


El representant legal de CDC, Francesc Sànchez, ha negat aquest dilluns finançament irregular del partit, tot i que la sentència del 'cas Palau' considera acreditat que Convergència va rebre irregularment diners de Ferrovial i acorda el decomís dels 6,6 MEUR obtinguts en la comissió de tràfic d'influències. "El delicte es tràfic d'influències i blanqueig de capitals per a Daniel Osàcar [extresorer del partit]. El que es fa a Convergència és el comís dels diners produïts per aquest delicte, però en cap cas per finançament irregular. No hi havia aquest delicte en el seu moment", ha afirmat Sànchez davant els periodistes. El representant legal de CDC ha confirmat que recorreran la sentència i ha lamentat que el tribunal hagi "comprat pràcticament en la seva majoria" la tesi de la Fiscalia, si bé ha reconegut que s'ha "rebaixat de forma important la pena sol·licitada" per a Osàcar, condemnat a quatre anys i cinc mesos de presó mentre que el Ministeri Públic en demanava vuit. "Estem convençuts que Daniel Osàcar no entrarà a la presó", ha dit. Sànchez considera que el 'cas Palau' "ja ha tingut" repercussió política per a CDC. "Convergència ha estat jutjada al llarg d'aquests anys i ha desaparegut de l'òrbita dels partits que es presenten a eleccions. Convergència ja ha pres les decisions pertinents", ha assenyalat a la sortida de l'Audiència de Barcelona el representant de la formació, que ha afegit: "Crec que cap patit en tot el territori ha actuat com ho ha fet Convergència amb relació a la seva responsabilitat política".  El representant legal de CDC ha assegurat que el PDeCAT és un "partit nou", que "no té cap tipus de vinculació amb aquest tema" i és qui "exerceix la vida política a Catalunya". Sànchez ha subratllat que Convergència "és un partit que està desapareixent i que no es pot liquidar des del punt de vista econòmic, entre altres coses, per aquesta ['cas Palau']" i ha evitat contestar sobre si la formació haurà de recórrer al patrimoni de les seves seus per respondre al decomís dels 6,6 MEUR: "Dependrà de la sentència ferma".  Pel que fa a la condemna d'Osàcar, el representant de CDC ha assenyalat que no hi estan d'acord, perquè creuen "en la seva absoluta innocència" i que per això recorreran la sentència que s'ha fet pública aquest dilluns. Sànchez creu que trobaran els arguments jurídics per poder rebaixar la condemna de l'extresorer "del tot".

Summary: El representant legal de CDC nega finançament irregular del partit tot i la sentència del 'cas Palau'


Els Mossos d'Esquadra alerten del risc de ciberassetjament que corren els adolescents durant el confinament, ja que depredadors sexuals virtuals i assetjadors de jocs en línia han vist l'oportunitat d'actuar en aquest context. Els joves han incrementat l'ús d'internet i xarxes socials per comunicar-se. Si s'envien fotos i vídeos de caràcter sexual, cal assegurar-se que no es difondran i quedaran en l'àmbit privat de la relació. Els Mossos avisen que fer aquests enviaments suposa perdre el control de les imatges, i reclamen a les víctimes que de seguida denunciïn qualsevol extorsió o assetjament. Una altra amenaça és la dels adults que es fan passar per joves i assetgen nens en algun xat, així com els jugadors infiltrats en jocs en línia. Aquestes persones s'encarreguen de molestar un jugador per protegir o garantir l'èxit en la partida dels altres. Sovint aquestes situacions poden acabar en casos de ciberassetjament, amb l’impediment que el jugador accedeixi a recompenses, premis i recursos necessaris del joc, insultant-lo, vexant-lo i humiliant-lo pel xat del propi videojoc, en text o àudio. Pot derivar en coaccions a les víctimes per obtenir credencials i contrasenyes per suplantar identitats o robar diners de comptes vinculats a la videoconsola o, fins i tot, en situacions de revelació de secrets. També poden demanar imatges de contingut sexual per no molestar o humiliar la víctima davant la resta de companys que estan jugant la partida. En cas de ser víctima d’aquesta actuació la recomanació consisteix a ignorar l’assetjador. Si és possible, es poden fer captures de pantalla, guardar partides o fer vídeos de la situació. Seran elements útils en cas que s’acabi denunciant davant la policia o el propi administrador. En el cas que la víctima sigui menor d’edat, cal que ho comuniqui  a una persona adulta i que es denunciï el jugador o perfil de jugador a través del propi videojoc. Si la situació no s'atura cal denunciar-ho a comissaria. Pel que fa als depredadors sexuals, l’autor és sempre un adult que genera perfils falsos a les xarxes socials, en un xat, fòrum o altres, fent-se passar per un adolescent i iniciant una relació d’amistat i confiança amb el nen o nena que vol assetjar. els Mossos recomanen que les famílies aprofitin aquestes situacions de confinament per ensenyar hàbits cibersaludables als seus fills en les seves relacions amb internet. L’objectiu és que s’eviti caure en aquests engany i, per això, no han d’iniciar cap tipus de relació amb persones que no són del seu entorn o que no coneixen. El caporal Guillem Goset ha explicat que és difícil analitzar quantes denúncies s'han produït per aquests temes durant el confinament perquè o bé no s'han posat per les restriccions de mobilitat o bé perquè normalment són processos més llarg. "La persona que ho està patint triga unes setmanes en realment identificar que està sent víctima d'una situació injusta", ha manifestat. Per això, els Mossos preveuen que les denúncies arribaran "una mica més tard" i caldrà fer un estudi "amb un prisma una mica més ampli".  Goset també ha afirmat que es preveu una millora de les situacions a mesura que avanci el desconfinament ja que ha de contribuir a reduir l'ús de xarxes i augmentar el contacte amb amics i familiars, entorn que ha afirmat que és bàsic en aquests casos.

Summary: Els Mossos alerten del risc de ciberassetjament que corren els adolescents durant el confinament


Un veí de Cunit (Baix Penedès) de 68 anys, I.C.S., ha mort aquest diumenge a la matinada en accidentar-se amb un quad a Calamocha (Terol). Segons ha informat la subdelegació del govern espanyol a Terol, els fets s’han produït cap a dos quarts d’una de la matinada quan, per causes que es desconeixen, l’home ha sortit de la via amb el quad que conduïa. L’accident ha tingut lloc al quilòmetre 3,8 de la carretera A-2513, que uneix les poblacions de Cutanda i Fonfría.

Summary: Mor un veí de Cunit en accidentar-se amb un quad a Terol


La conservació dels espais naturals del territori i, en concret, del Delta de l'Ebre; l'eradicació de les espècies invasores –com el caragol poma– i la lluita contra la contaminació atmosfèrica són els tres eixos en què es basen les propostes d'UDC en matèria de medi ambient a la demarcació de Tarragona. El seu cap de llista, Martí Barberà, ha explicat aquest dijous la seva intenció, si surt elegit, de defensar especialment es cabals ecològics de l'Ebre. Així mateix, ha reclamat la implicació d'Europa per investigar com eradicar les espècies invasores sense malmetre el medi natural. Finalment, ha sol·licitat a l'Estat que es comprometi a lluitar contra la contaminació atmosfèrica territorialitzant els recursos. Barberà s'ha marcat com un "eix bàsic" la defensa i conservació dels espais naturals i, en especial,  del Delta de l'Ebre, "l'espai més important del territori i que està més en perill", ha afirmat. En aquest sentit, ha exposat que caldrà defensar a Madrid la proposta de cabals ecològics de la Comissió de Sostenibilitat de les Terres de l'Ebre. "Tenim Europa a favor", ha remarcat, i "la directiva de l'aigua ens recolza". També ha exposat la seva voluntat d'impulsar un pla de desenvolupament de les Terres de l'Ebre. Encara al sud de la demarcació, el candidat d'Unió ha insistit que cal que Europa s'impliqui en la lluita contra les espècies invasores, com el caragol poma o el musclo zebra. Per això demana els recursos necessaris per investigar i eradicar-les "sense afectar el medi ambient ni malmetre la biodiversitat de la zona". Ja més dirigit al Camp de Tarragona, Barberà ha parlat de la contaminació atmosfèrica i la necessitat que, com a mínim, el 50% dels recursos obtinguts per l'Estat de la subhasta dels drets d'emissió dels gasos d'efecte hivernacle es distribueixin territorialment entre les comunitats autònomes. Tot plegat per lluitar contra la contaminació dels sectors difusos, com ara el transport, l'agricultura  els residus urbans i industrials. "La contaminació que puguin generar les indústries ja està regulada", ha assegurat, i "les mesures i controls són els suficients i necessaris". El cap de files d'UDC ha manifestat que serà "l'únic diputat territorial" que podrà defensar totes aquestes qüestions, perquè la resta de formacions que aconsegueixin representació tindran "les mans lligades", ja que al Congrés dels Diputats "primen els interessos estatals als de Catalunya". Barberà s'ha reunit aquest dijous a la tarda amb Gregorio Palomo, de l'Associació Espanyola d'Agents Forestals i Mediambientals, i Francesc Coll, president de l'Associació Professional d'Agents Rurals de Catalunya. Un col·lectiu amb el qual ha treballat estretament aquest darrer any per la llei de muntanyes, que els volia retallar competències.

Summary: UDC defensa els cabals ecològics de l'Ebre i reclama a Europa que s'impliqui per eradicar les espècies invasores


La participació a les eleccions d'aquest 28 d'abril a Catalunya s'ha elevat fins al 64,1% a les sis de la tarda, uns 18 punts més que en els comicis del 2016, quan a la mateixa hora havia votat el 46,3% dels electors, amb més del 97,3% de les meses comptabilitzades. Al conjunt de l'Estat, el percentatge de vot a les sis de la tarda és del 60,7%, mentre que fa tres anys era del 51,2%, uns 9,5 punts més, a dues hores de tancar els col·legis electorals.

Summary: La participació a les eleccions del 28-A es dispara fins al 64% a les sis de la tarda, uns 18 punts més que el 2016


El Departament de Territori i Sostenibilitat potencia, a partir de l’1 de setembre, el bus exprés Terrassa-Barcelona (e2). La línia passarà a tenir dos recorreguts: es mantindrà l’actual per la C-58 i l’avinguda Meridiana (e2.1) i es posarà en marxa un de nou pels túnels de Vallvidrera i l’avinguda Diagonal per a connectar amb el campus universitari (e2.2). A més, aquest nou itinerari arribarà a les terminals 1 i 2 de l’aeroport de Barcelona-el Prat. El nou servei Terrassa - Campus Diagonal - aeroport de Barcelona constarà de sis expedicions d’anada i sis de tornada de dilluns a divendres feiners, excepte l’agost. Permet explorar la nova connexió amb l’avinguda Diagonal, amb un nombre limitat d’expedicions, per ara, a les hores punta. A més, ofereix la possibilitat de connectar amb l’aeroport. La durada del trajecte entre FGC Rambla i Zona Universitària serà d’uns 60 minuts i fins a l’aeroport, de 85.   Els caps de setmana i festius i el mes d’agost, el servei no farà parada al Campus i es dirigirà directament a l’aeroport, amb arribada a la T1 a les 7.33 hores, 9.43, 11.53, 16.33, 18.43 i 20.53 (i set minuts més tard a la T2) i sortides de la T2 (no para a la T1) a les 7.40 hores, 9.50, 12.00, 16.40, 18.50 i 21.00. La durada del trajecte entre Terrassa i l’aeroport serà llavors de 65 minuts.

Summary: Territori i Sostenibilitat estén la línia de bus Terrassa - Barcelona fins a l'aeroport


El Saló Ocasió arrenca des d'aquest divendres fins al 9 de desembre la 38a edició amb més de 3.500 vehicles seminous de 30 grans marques al recinte de la Fira de Montjuïc. El certamen, organitzat per Fira de Barcelona amb el suport del Gremi del Motor i de la Federació Catalana de Venedors de Vehicles a Motor (FECAVEM) s'amplia mil metres quadrats, arribant als 23.000, en una edició que arriba en un moment "òptim" pel sector, que ha crescut gairebé un 10% en vendes a Catalunya i un 15% a l'Estat espanyol, segons el  seu president, Jaume Roura. Malgrat les bones perspectives dels expositors Roura, que també presideix FECAVEM, ha reconegut que el comprador acudeix al saló amb "una nuvolosa de dubtes" creada per l'administració amb canvis normatius restrictius pel que fa als vehicles de combustió. "No hem d'esperar a l'electrificació, la combustió avui és una mobilitat neta", ha reclamat.

Summary: El 38è Saló Ocasió obre les portes enmig d'un optimisme generalitzat i amb una oferta de més de 3.500 vehicles seminous


Els Mossos segueixen buscant els responsables del tiroteig d'aquest dijous a la nit a Figueres i que va deixar tres ferits. La policia ha muntat un dispositiu en col·laboració amb la Guàrdia Urbana i la policia espanyola per intentar trobar entre quatre i cinc persones que van fugir amb un cotxe blanc, després d'haver-ne abandonat un altre en el polígon industrial de Vilatenim. Els fets han passat aquest dijous a la nit al carrer Vilallonga de Figueres, just al costat del pas a nivell per on passen els trens que arriben a la capital de l'Alt Empordà. Després de disparar diversos trets amb armes llargues, els sospitosos han fugit en direcció a Roses amb el primer dels cotxes que després han abandonat. Tots dos vehicles tenen plaques franceses. L'Ajuntament de Figueres ha convocat una junta de seguretat de cara a la setmana vinent per afrontar el problema amb el tràfic de drogues en les poblacions transfrontereres El tiroteig va tenir lloc cap a dos quarts de deu de la nit a l'avinguda Vilallonga de Figueres. Segons van descriure alguns testimonis, els sospitosos van obrir foc contra les víctimes i almenys un dels atacants anava armat amb una arma llarga. El grup d'entre quatre i cinc atacants va marxar en un cotxe fins al polígon de Vilatenim. Allà, van abandonar el vehicle  BMW i van fugir en direcció a Roses amb un Renault Clio.  Com a resultat del tiroteig, tres persones van resultar ferides. Tots ells van arribar a l'hospital de Figueres. A dos els van derivar al Trueta de Girona en estat greu. Segons fonts hospitalàries, a tots dos els hagut d'intervenir quirúrgicament i estan en estat menys greus i estables. El tercer ferit, que va ser atès al mateix hospital de Figueres, ja ha rebut l'alta. Els Mossos d'Esquadra han obert una investigació per detenir els sospitosos. Ahir a la nit van muntar un dispositiu de carreteres per localitzar-los, que es manté aquest divendres al matí. Un dels punts de control és la frontera on han alertat la Guàrdia Civil i la Policia Nacional per evitar que els atacants puguin fugir a França.  La principal hipòtesi amb la que treballen els investigadors és que es tracti d'una revenja pel control del tràfic de drogues. L'alcaldessa de Figueres, Agnès Lladó, ha condemnat els fets i ha subratllat que tot l'Alt Empordà necessita més recursos humans i materials per frenar la delinqüència transfronterera. "Com a primera ciutat gran després de la frontera, tenim una casuística especial que patim, una situació que s'ha d'afrontar com a comarca", ha afirmat. Per això, l'ajuntament convocarà una junta de seguretat urgent per  a la setmana vinent, amb presència dels responsables de tots els cossos policials. Lladó també busca el suport del consell comarcal per abordar la problemàtica al pròxim consell d'alcaldes. "Hem de posar-hi solució perquè tots els alcaldes de la comarca volem que els nostres veïns se sentin segurs", ha afirmat.  El vicealcalde Pere Casellas ha subratllat que la feina policial per combatre el tràfic de drogues, sobretot el de marihuana, està donant els seus fruits però remarca que cal reforçar el control, sobretot a la frontera.

Summary: Segueix el dispositiu per intentar trobar els responsables del tiroteig de Figueres que ha deixat tres ferits


Els convocants impulsen una pluja d'idees sobre com millorar el partit però sense buscar adhesions de cara al congrés  ACN Barcelona.-El president del grup parlamentari de JxSí, Jordi Turull; l'alcalde de Premià de Mar i president de l'ACM, Miquel Buch; la portaveu i consellera del Govern, Neus Munté; i el diputat i president de CDC del Bages, David Bonvehí, han convocat aquest dissabte unes 120 persones a Gironella (Berguedà) per fer un debat obert sobre el futur de CDC, segons han explicat a l'ACN fonts properes. La intenció dels convocants ha estat generar una pluja d'idees sobre com millorar el partit a partir del 21 de maig, quan ja es conegui el resultat de la consulta interna que decidirà si es funda una nova formació política o si es renova la Convergència actual. L'acte ha durat unes tres hores i ha comptat amb la participació de diferents quadres del partit com Joaquim Forn, portaveu de CiU a l'Ajuntament de Barcelona; la diputada tortosina al Parlament, Meritxell Roigé, o la consellera de Governació, Meritxell Borràs.  Segons les mateixes fonts, també hi han assistit militants que han col·laborat amb corrents del partit com Llibergència i Generació Llibertat.  I és que la intenció dels convocants era celebrar un acte obert i transversal sense que suposés formalitzar adhesions de cara el congrés que Convergència celebrarà el 8, 9 i 10 de juliol.

Summary: Turull, Buch i Munté convoquen unes 120 persones a Gironella per debatre sobre el futur de CDC


El Festival Deltebre Dansa serà un dels escenaris de la nova sèrie documental de la plataforma Netflix, 'We Speak Dance'. La sèrie està creada i presentada per la reconeguda ballarina Vandana Hart. S'estrenarà el proper 1 de gener i recorrerà diferents països, entre ells el Líban –on s'ha gravat el primer episodi-, Vietnam, França o Nigèria. La sèrie vol mostrant diferents formes de viure la dansa així com reivindicar que la dansa "és un llenguatge internacional que connecta les persones a través de les diferents cultures, transforma vides i pot iniciar canvis socials". El festival de Deltebre serà un dels escenaris de la segona temporada. Vandana Hart i el director de la sèrie, Chris Keener, van assistir a la tretzena edició del festival deltaic el passat mes de juliol.  Els creadors de de 'We Speak Dance' van participar, durant tres dies, a la darrera edició del Festival Deltebre Dansa. Per la sèrie es va capturar part dels tallers professionals i de les classes d'iniciació, i també les actuacions de la jove balladora de flamenc, Claudia "La Debla", i l'espectacle de circ 'Lento', de la companyia Nuua. També el paisatge i els arrossars del delta de l'Ebre van protagonitzar les gravacions on Hart i Keener han conversat amb el creador i director del festival, Roberto Olivan.

Summary: El Festival Deltebre Dansa, un dels escenaris d'una nova sèrie documental de la plataforma Netflix


La Guàrdia Civil té oberts 9 escorcolls a conselleries i altres seus de la Generalitat en una operació des de primera hora d'aquest dimecres al matí per ordre del Jutjat d'Instrucció número 13 de la capital catalana, que ja va obrir diligències pel 'cas Vidal' i investiga els preparatius del referèndum. De moment, i segons han confirmat fonts policials a l'ACN, s'han detingut 12 persones, entre les quals, el secretari general de la Vicepresidència i de la conselleria d'Economia i Hisenda, Josep Maria Jové; el secretari d'Hisenda, Lluís Salvadó; a més d'altres càrrecs de la mateixa conselleria, el Departament d'Afers Socials, o el CTTI. L'objectiu és recopilar proves i indicis per a la investigació.  Diversos agents de la Guàrdia Civil han entrat a les dependències del Departament d'Economia, situat a la Rambla Catalunya i a l'Institut Català de Finances, a la Gran Via; a més dels departaments de Governació i Afers Socials de la Generalitat. D'altra banda, els agents també s'han personat a primera hora del matí al Centre de Telecomunicacions i Tecnologies de la Informació de la Generalitat, i a l'Agència Tributària de Catalunya. D'altra banda, els agents del cos armat també han entrat a les dependències d'Atenció Ciutadana, situades a la Via Laietana, número 13, de Barcelona. Concretament, al Departament de Treball, Afers Socials i Família, la Guàrdia Civil ha entrat quan passaven cinc minuts de les vuit amb tres ordres judicials per requisar material, mòbil, documentació, informació dels ordinadors de dos treballadors vinculats al CTTI i del secretari general de la conselleria, Josep Ginesta. Durant l'operació, que continua oberta, han retingut dos treballadors, un a la plata 20 i un altre a la plana 3, i estan actuant en la requisa davant seu, sense deixar-los fer cap trucada. Ara actuaran al despatx del secretari general del departament.  A més de Jové i Salvadó, també està detingut Josué Sallent, director d'estratègia i innovació del CTTI; Xavier Puig, de l'àrea de Tecnologies de la Informació i les Comunicacions; David Franco del CTTI; David Palancas del Departament d'Afers i Relacions Institucionals i Exteriors; i Juan Manuel Gomez de la conselleria d'Economia i Hisenda.  Just després de l'entrada al Departament d'Economia, el vicepresident del Govern, Oriol Junqueras, ha assegurat que l'entrada al Departament és "una demostració més que hi ha un veritable estat policial" i ha lamentat, en declaracions a Catalunya Ràdio, que "estem en un estat excepcional fora de qualsevol garantia democràtica" i "lluny de les llibertats fonamentals".  Les entrades es produeixen l'endemà que el cos armat rebés més de 45.000 notificacions per a les meses electorals del referèndum de l'1 d'octubre. Els comisos es van realitzar al llarg del dia a la seu de la firma a Terrassa, principalment, però també van fer inspeccions a Manresa, l'Hospitalet de Llobregat o Barcelona.

Summary: ACTUALIZACIÓ:12 detinguts i 9 escorcolls a conselleries i altres seus de la Generalitat en l'operació de la Guàrdia Civil per l'1-O


Protecció Civil de la Generalitat ha activat l'alerta del pla Ventcat en base a les previsions meteorològiques emeses pel Servei Meteorològic de Catalunya (SMC). En concret, es preveuen dos episodis seguits de vents forts. A partir d'aquesta mitjanit i fins el migdia de demà divendres un episodi de vent de ponent (oest) afectarà les comarques del litoral, prelitoral central i Catalunya Central. Segons l'SMC es veuran afectades les àrees metropolitanes de Barcelona i Tarragona. La previsió de vent sostingut a cota de mar es de 40 quilòmetres per hora amb ratxes màximes de fins a 108. A les cotes més altes (especialment al massís del Port i del Montsant) les ratxes màximes poden arribar als 126. Protecció Civil demana prudència en la conducció i retirar objectes de balcons, terrats i façanes que puguin caure al carrer. El vent bufarà especialment fort a primera hora del matí, amb la qual cosa cal vigilar en els desplaçaments a centres de treball i escolars. Des de migdia de demà divendres fins dissabte al matí un nou episodi de fortes ventades de component sud sud-oest afectarà cotes altes del Pirineu (Vall d'Aran, Pallars Sobirà, Alta Ribagorça, Pallars Jussà, Alt Urgell, Cerdanya i Ripollès). Es poden superar els llindars de ratxes màximes a les cotes altes, amb màxims de fins a 144 quilòmetres per hora. D'altra banda, es manté activada la fase d'alerta del pla Procicat pel fort onatge amb possibles inundacions locals a la meitat nord del litoral. Aquest fenomen ha afectat des del matí la meitat nord del litoral i s'ha intensificat amb el pas de les hores. Durant el dia s'han registrat onades de fins a 10 metres front a la costa de Begur i petites inundacions a passejos marítims de municipis costaners de l'Empordà. També ha obligat als trens de la línia del Maresme a circular per la via més allunyada de l'aigua. Protecció Civil ha volgut recordar la importància de respectar els tancaments de seguretat a espigons i esculleres per evitar ser arrossegats per les onades. L'Ajuntament de Barcelona també ha activat la fase d'alerta del protocol per mal estat de la mar.

Summary: Activen l'alerta del Ventcat per vent fort de matinada al front litoral, al prelitoral central i a la Catalunya Central


El líder i cap de llista de Podem, Pablo Iglesias, només participarà a un acte de campanya amb la candidatura catalana En Comú Podem-Guanyem el Canvi per les eleccions del 28-A. En una trobada amb la premsa, els comuns han explicat que Iglesias serà a l'acte central de la campanya, que serà el 24 d'abril a Barcelona, i l'acompanyaran el dirigent d'Esquerra Unida, Alberto Garzón; el cap de llista per Barcelona, Jaume Asens; i l'alcaldessa i candidata a l'alcaldia de Barcelona, Ada Colau. Així, la candidatura liderada per Asens donarà el tret de sortida a la campanya el dijous 11 d'abril a la tarda amb un míting a la Plaça del Mercat del Clot, a Barcelona, on parlaran Asens; Colau; la número 2 de la llista, Aina Vidal; i el número 4 i primer tinent a l'alcaldia de Barcelona, Gerardo Pisarello. Més enllà d'aquests actes, la candidatura dels comuns ja ha avançat que comptarà amb la presència de la número 2 de Podemos, Irene Montero, el 16 d'abril en un míting relacionat amb l'educació, mentre que també han apuntat que el 14 d'abril centraran la jornada en la reivindicació de la República i la plurinacionalitat. Els comuns apostaran per convertir en una triple campanya aquestes gairebé tres setmanes abans de les eleccions, reivindicant així, també, les figures d'Ada Colau com a candidata a l'alcaldia i d'Ernest Urtasun com a número 1 dels comuns a Europa. En aquest sentit, han explicat que de cares als comicis espanyols destacaran el paper d'Asens com a "advocat i defensor de moltes causes", ja sigui el sobiranisme, la lluita contra la corrupció o la defensa dels drets humans, mentre que Ada Colau prendrà un paper important a Barcelona per encaminar la campanya de les municipals.

Summary: Els comuns només tindran un acte amb Iglesias acompanyat per Garzón en la campanya del 28-A


Milers de persones s'han manifestat aquest Onze de Setembre a la tarda pel centre de Barcelona convocades per l'esquerra independentista amb el lema 'Organitzem el poder popular. Cap a la independència no hi ha dreceres', reivindicant l'organització de les bases independentistes per aconseguir la secessió de forma efectiva mitjançant la desobediència. A més, han reivindicat una societat feminista, ecologista, socialista i anticapitalista. Els manifestants, 5.500 segons la Guàrdia Urbana, 12.000 segons els organitzadors, han sortit poc abans de les 7 de la tarda de la plaça Urquinaona, han passat pel carrer Trafalgar, el passeig Lluís Companys i el carrer Comerç, amb crits i pancartes a favor de la independència i contra el capitalisme, i han acabat davant del Mercat del Born, on s'ha fet l'acte polític. (S'han afegit les xifres de participació aportades per la Guàrdia Urbana i pels organitzadors) A l'inici de l'acte s'ha escoltat una gravació d'àudio de l'exdiputada cupaire Anna Gabriel, que ha reclamat autocrítica i ha criticat indirectament sobretot ERC i JxCat, a qui ha demanat que diguin la veritat i que facin allò que diuen en públic en comptes d'ajudar a assentar les bases "del règim del 78". Gabriel ha dit que "no hi ha dreceres" cap a la independència, sinó només treball i organització populars, i ha instat la ciutadania a lluitar contra "l'exepcionalitat" de la pobresa, els refugiats, els represaliats polítics, el masclisme i la destrucció del medi ambient. En resum, ha demanat "menys capitalisme i més solidaritat, feminisme, socialisme i ecologisme". La diputada de la CUP al Parlament Natàlia Sànchez, la portaveu d'Arran, Núria Martí, i la de l'SEPC, Laia Casas, han criticat també la "reculada del Govern" i l'acceptació de la repressió política per part d'ERC i JxCat. Segons l'esquerra independentista, "sense desobediència no hi ha independència", i asseguren que l'1-O es va poder dur a terme gràcies a "l'autoorganització". De fet, han dit que "amb l'estat no s'hi pacta, a l'estat se'l combat" i que cal "trencar el tauler de negociació" i aconseguir una amnistia a tots els polítics presos i exiliats. "Ens cal construir més poder popular", no només per aconseguir la independència, sinó també per lluitar contra el racisme, el feixisme i el capitalisme en general. Així mateix, han criticat l'anomenada 'Llei Aragonès', l'increment de taxes universitàries, els Mossos d'Esquadra i projectes urbanístics com el Castor, l'allargament de l'autopista C-32, els Jocs Olímpics d'Hivern, els creuers als ports de Barcelona i Palma o el BCN World. Durant l'acte hi ha hagut l'actuació musical de Ca la Bruixa, Estrela Roja de Benimaclet, la Muixeranga de Barcelona i la intervenció de representants del grup de treball contra els Jocs Olímpics d'Hivern al Pirineu, el Sindicat de Barri del Raval, el sindicat COS i la plataforma pel dret universal a l'avortament a Catalunya. També s'ha escoltat una gravació sonora d'Adrià Carrasco, dels CDR, exiliat a Brussel·les, que ha reivindicat la continuïtat de la lluita independentista i ha reclamat la seva absolució.

Summary: ACTUALIZACIÓ:L'esquerra independentista reivindica la desobediència i l'organització de base per aconseguir la secessió


La consellera d’Ensenyament ha respost aquest dilluns les declaracions que Miquel Valls, president de la Cambra de Comerç de Barcelona, ha fet a l’ACN sobre la manca de treballadors qualificats amb què topen les empreses i la concepció que els joves actuals ‘’no volen fer l’esforç de formar-se’’. Per Ponsatí és ‘’una mica injust’’ considerar que els joves catalans no estan ben preparats i creu que n’hi ha molts que ho estan, alhora que d’altres en podrien estar més. Per la titular d’Ensenyament, és una descripció ‘’no encertada’’ de la joventut catalana. Ponsatí també ha recalcat que s’han fet progressos amb la Formació Professional per preparar els joves per a les professions del present i del futur.  Ponsatí creu que el sistema educatiu català prepara bé els alumnes catalans i dona moltes oportunitats. Ha recordat que hi ha joves ‘’molt ben preparats’’ a Catalunya i que alguns ‘’els tenim fora’’ pels quals ha demanat ‘’oportunitats’’ perquè puguin tornar. En una entrevista a TV3, la nova titular d’Ensenyament ha respost les paraules del president de la Cambra de Comerç de Barcelona, Miquel Valls, que en una entrevista a TV3 va denunciar la manca de treballadors qualificats i el poc interès dels joves en formar-se. Per Ponsatí, és ‘’una mica injust’’ fer aquesta descripció dels joves catalans. Ponsatí també ha fer referència als ‘’progressos’’ que ha fet el Departament en matèria de Formació Professional per a que hi hagi més joves preparats amb les feines ‘’del present i del futur’’.  Per la consellera d’Ensenyament, aposta per oferir ‘’oportunitats i estímuls’’ als joves catalans per ‘’desvetllar-los ’’ interès i ganes. Els joves tenen energia, ha conclòs Ponsatí.  En la primera entrevista que ofereix Ponsatí des que va ser nomenada consellera d’Ensenyament, també ha defensat que l’educació ‘’la fan’’ mestres i professors, i que els consellers ‘’administrem la maquinària’’ alhora que procuren detectar ‘’on podem ajudar’’.  Per Ponsatí, l’Ensenyament a Catalunya és un ‘’transatlàntic’’ en ‘’molt bones condicions’’ i per això ha estat prudent a l’hora de tractar projectes específics, que per la nova titular d’Ensenyament, seria ‘’presumptuós’’. S’ha mostrat incòmoda però, amb l’etiqueta ‘’d’economista liberal’’ que se li ha adjudicat des d’alguns sectors ja que es considera liberal però tant com ‘’socialdemòcrata’’. Per això, ha assegurat tirar endavant les polítiques incloses al Programa de Junts pel Sí.

Summary: Ponsatí creu que és ‘’injust’’ considerar que els joves catalans no estan ‘’ben preparats’’


Els Mossos d'Esquadra han desarticulat un grup dedicat al robatori de cable de coure a la xarxa ferroviària a Catalunya amb la detenció de sis persones aquest dimarts a la nit. El conseller d'Interior, Jordi Jané, ha explicat que el grup hauria comès una vintena de robatoris "importants" a Catalunya, entre els quals el de Santa Perpètua de Mogoda (Vallès Occidental) del 15 de desembre passat i que va provocar el caos al sistema de Rodalies. Els Mossos d'Esquadra estaven investigant els membres d'aquest grup criminal i els van detenir quan anaven a perpetrar un robatori a l'Espluga de Francolí (Conca de Barberà). Jané ha apuntat que el 'modus operandi' del grup també es troba darrere de 150 robatoris comesos en els darrers anys.

Summary: Sis detinguts per una vintena de robatoris de coure, entre els quals el que va provocar el caos a Rodalies el desembre


Les icones femenines de la música internacional són l’eix central del nou espectacle ‘Diva’, que la companyia canadenca ha estrenat aquest dissabte a Andorra i que es podrà veure fins al proper 29 de juliol. D’aquesta manera, es pretén que els espectadors revisquin la trajectòria de cantants reconegudes internacionalment, des d'Édith Piaf fins a Adele. Tot plegat, acompanyat d’acrobàcies que s’entrellacen amb el ritme de diverses cançons, algunes de les quals són originàries dels anys 50 i d'altres de pròpies del moment actual. El muntatge, en el qual s’hi ha estat treballant durant nou mesos, es pot veure en un recinte habilitat a l’aparcament públic del Parc Central d’Andorra la Vella. Pel que fa a les entrades, encara en queden disponibles per algunes funcions de dimarts i dimecres, mentre que s'han esgotat les de cap de setmana. L’obra ‘Diva’ s’endinsa en l'etapa professional d’una dona que es troba en el millor moment de la seva vida i que revela les qualitats intrínseques que totes les dives tenen en comú. Roze, que es com es diu el personatge principal, té caràcter, un cor esquerp i rebel, és conscient i a la vegada irreverent, determinada però vulnerable, plena de veritat i dotada d’un carisma gairebé ferotge. Tot plegat, s’interpreta des d’un escenari on hi ha un gran cap com a element central i que té en el rosa i el daurat els colors protagonistes. A partir d'una trama musical d'una forta càrrega emocional amb matisos de neo soul, pop i hip-hop, l’espectacle juga amb els volums i les il·lusions òptiques per recrear un univers surrealista, descarat i decididament modern. Ho fa de la mà d’acrobàcies i en un muntatge que reuneix en escena un total de 24 persones, entre els quals hi ha dues cantants i un discjòquei percussionista. Aquests darrers interpretaran temes exitosos d’artistes reconegudes com ara Adele, Lady Gaga, Cyndi Lauper, Janis Joplin o Édith Piaf, entre d’altres. En total s’han programat 22 representacions a l’aparcament del Parc Central d’Andorra la Vella, les quals es podran veure cada dimarts, dimecres, dijous, divendres i dissabte, a més del darrer diumenge de juliol. El recinte, construït expressament per a l’espectacle, compta amb un aforament per a 5.000 persones; amb la novetat que són 3.000, i no 2.500 com en d'altres anys, les places disponibles a les grades. Mentre, 2.000 persones més el podran seguir de peu i amb entrada gratuïta, sempre i quan la reservin prèviament per Internet. ‘Diva’ és el segon espectacle que la franquícia de la companyia canadenca programa a Andorra, després de representar, durant els darrers cinc anys, ‘Scalada’, que estava ambientat en els paisatges del Principat. El muntatge representa un dels principals atractius per visitar el país durant l’estiu i va contribuir a què l’any passat ho fessin, amb aquesta motivació, unes 107.000 persones. En aquest sentit, la majoria dels espectadors que van desplaçar-se a Andorra pel Cirque du Soleil van ser catalans. Mentre, el públic andorrà va representar un 16,8% i el francès el 6,9%. L’ocupació del recinte va ratllar el 98%, per sobre de les dues edicions anteriors. El director general d'Andorra Turisme, Betim Budzaku, ha explicat que més de la meitat dels 8,3 milions de visitants que rep el Principat a l'any es desplaça al país durant l'hivern. Mentre, el mes de juliol es considera temporada baixa i, per aquest motiu, l'estratègia passa per programa un espectacle "exclusiu" del Cirque du Soleil. Una aposta que, segons ha afirmat, està funcionant ja que el nombre de turistes d'estiu està creixent i l'any passat va superar per primer cop el milió de persones.

Summary: L'espectacle ‘Diva’ del Cirque du Soleil s’estrena a Andorra amb la idea de retre un homenatge a les icones de la música


L'exparella de l'atacant de la comissaria dels Mossos d'Esquadra de Cornellà ha adreçat un escrit als mitjans de comunicació en què els retreu que Abdelwahab Taib "no és totes les barbaritats" que, afirma, ha llegit i vist. Al contrari, assegura que era "un home bo" que ajudava als altres i al qual li agradava l'esport "com a qualsevol". Afegeix que era "afectuós" i que per a ella "era i seguirà essent molt especial", l'únic que ha arribat a conèixer-la i entendre-la. Per això demana als mitjans que el "respectin" i el recordin "pel que era de veritat, un home afectuós i humil". Sobre l'atac que li va comportar la pèrdua de la vida, la dona afirma que Taib "passava per un mal moment". En tot cas assegura que l'home "estimava la seva família per sobre de tot", així com als seus amics, i reitera que "no era ni de bon tros el que van explicant". La dona subratlla a l'escrit que s'ha fet públic a través de la seva defensa que fins ara no havia parlat amb els mitjans i que aquest serà "el primer i últim cop" que ho faci. I acaba la missiva: "Els demano si us plau que ens deixin ja en pau, que prou dolor sentim".

Summary: L'exparella de l'atacant de Cornellà: "Abdelwahab no és totes les barbaritats que he arribat a llegir i veure"


El govern municipal de Mataró (PSC i CiU) ha presentat un avantprojecte de pressupost per al 2016 en la que es prioritza tot el que pot la despesa social, que incrementarà un 15% respecte el 2015. I és que els comptes estan molt condicionats per la càrrega financera: un 15,7% de la despesa (18,3 MEUR) es destinaria a pagar deutes, mentre que dels 8,1 MEUR d'inversions, ja hi ha 7,5 MEUR (un 92%) compromesos d'anys anteriors. Tot i això, l'alcalde, David Bote, explica que la situació "no pot ser una excusa" per no fer un pressupost ambiciós en matèria social. La proposta que es portarà al ple preveu destinar 11,2 MEUR a protecció i promoció social, quan el 2015 el pressupost de sortida era de 9,8 MEUR.

Summary: El govern de Mataró proposa prioritzar la despesa social en un pressupost condicionat per la càrrega financera


Unió de Pagesos ha celebrat aquest divendres a Falset, al Priorat, una nova concentració contra les retallades als ajuts agroambientals de producció integrada, agricultura ecològica i apicultura, així com una reducció a les indemnitzacions compensatòries. Segons dades del sindicat agrari, les retallades poden suposar una pèrdua de 129.775 euros al Priorat. Els pagesos també denuncien la reducció de l'ajuda d'estat a la fruita seca i demana que no es retallin els ajuts a la modernització o a la incorporació de joves que afecten les explotacions agràries prioritàries. Després de la concentració, Unió de Pagesos ha lliurat als responsables de l'Oficina Comarcal del Priorat del Departament d'Agricultura un document amb les demandes del sindicat per tal que l'administració rectifiqui la decisió de dur a terme aquestes retallades, així com les greus conseqüències que comportaran. Aquesta situació es produeix com a conseqüència de les decisions de la Direcció General de Desenvolupament Rural del Departament d'Agricultura i de la retallada del 20% en els imports d'ajuts agroambientals en producció integrada, agricultura ecològica i apicultura del nou Programa de Desenvolupament Rural (PDR) efectuada també pel Departament. Les retallades impliquen que les 37 explotacions beneficiàries de l'ajut del 2015 de producció integrada del Priorat deixaran de percebre 9.803 euros, la meitat dels quals haurien provingut dels fons comunitaris i estatals. Pel que fa a l'agricultura ecològica, la pèrdua és de 6.019 euros per a 14 explotacions. La reducció dels ajuts agroambientals en apicultura afecten una explotació amb pèrdues de 357 euros. Pel que fa a la retallada del 48% de l'ajut d'indemnització compensatòria (IC) del 2014, al Priorat suposa una pèrdua total de 76.015 euros per a 186 beneficiaris. Aquesta situació encara s'agreuja més per la sorprenent retallada de l'ajut de les IC del 2015 anunciada per la Direcció General de Desenvolupament Rural, que suposaria pèrdues de 37.580 euros per a 186 beneficiaris. Els productors de fruita seca (avellana, ametlla i garrofa) també han patit una davallada molt important de les ajudes directes amb la darrera reforma de la Política Agrària Comuna (PAC) i amb la pèrdua de l'ajuda d'Estat. La reducció ha estat de 115 euros per hectàrea permanent en avellaner professional (-30%), de 82 euros per hectàrea en avellaner no professional (-23%), de 105 euros per hectàrea en ametller professional (-37%), i de 72 euros per hectàrea en ametller no professional. En el cas dels productors d'avellana, en aquest nou període del Programa de Desenvolupament Rural (PDR) han perdut la mesura agroambiental de Lluita contra l'erosió i també els compromisos específics en transformar la mesura Racional de l'Avellaner en Producció Integrada. En total, la davallada ha estat de 284 euros per hectàrea en avellaner de regadiu i de 260 euros per hectàrea en avellaner de secà; de 222 euros per hectàrea en avellaner ecològic de regadiu i de 228 euros per hectàrea en avellaner ecològic de secà. L'ametller en producció integrada també ha vist reduïda la seva prima en 43 euros per hectàrea en secà i en 58 euros per hectàrea en regadiu.

Summary: Unió de Pagesos quantifica en 129.775 euros les pèrdues al Priorat per la retallada d'ajuts


El Festival de teatre Esbaiola't, que es celebra a Esterri d'Àneu (Pallars Sobirà) del 20 al 23 de juliol, ja ha venut el 70% d'entrades anticipades venudes online. De 57 espectacles i activitats de pagament, 33 estan esgotades. Sobretot, és el dia de dissabte, que de 23 activitats i espectacles, 16 estan plenes. S'ha posat a la venda el 60% de les entrades dels espectacles. El 40% restant es vendrà a taquilla a partir del dijous. L'organització s'ha mostrat ''molt contenta'' d'aquest resultat, ja que demostra que ''el festival va per bon camí'', que el públic confia en la programació i que és un esdeveniment que ja està més que consolidat''. L'Esbaiola't aquest any celebra el seu desè aniversari. En aquests 10 anys de programació del festival, han passat més de 100 companyies professionals per les Valls d'Àneu, a més, de diferents propostes complementàries a la programació com tallers i jocs. La programació barreja espectacles de pagament amb activitats gratuïtes per diversificar el públic, com els tallers de l'escola de Mollerussa i Tàrrega Solaç, l'automaquillatge, una platgeta, un carussel ecològic i jocs de fusta artesanals per a totes les edats com els del Pájaro Carpintero o els de Tombs Creatius.  La idea del festival és oferir cultura de qualitat per als infants i les famílies en general. Per aquest motiu, tant els espectacles que hi veurem com les activitat complementàries tenen molta qualitat artística, a més no són productes gaire habituals als circuits i a les programacions a les comarques de l'Alt Pirineu.

Summary: El festival de teatre Esbaiola't arrenca aquest dijous amb el 70% d'entrades anticipades venudes


"No és irreal si observem la situació". Així ha respost el secretari d'Estat de Migració de Bèlgica, Theo Francken, sobre un eventual asil del president Carles Puigdemont al seu país. Segons recull l'agència Reuters basant-se en unes declaracions a la cadena belga VTM, Francken ha subratllat que ja estan parlant d'una sentència de presó contra Puigdemont. "La qüestió és fins a quin punt tindria un judici just", ha afegit Francken, membre del Partit Nacionalista Flamenc N-VA. També ha afegit que seria difícil per a Espanya poder-lo extradir de Bèlgica en aquest hipotètic cas.

Summary: El secretari d'Estat de Migració belga, sobre un eventual asil de Puigdemont: "No és irreal si observem la situació"


Bankia ha guanyat 515 milions d'euros el primer semestre d'aquest any, el 0,1% en relació amb el mateix període de l'any passat. L'entitat explica que aquest estancament dels guanys s'ha produït per un primer trimestre ''molt centrat en la integració'' del Banc Mare Nostrum (BMN) i un segon trimestre que ha mostrat signes d'acceleració amb uns beneficis de 285 milions d'euros, el 24,2% més que el segon trimestre del 2017. El president de Bankia, José Ignacio Goirigolzarri, ha explicat que després d'un primer trimestre dedicat a la integració de les dues plataformes bancàries en el segon trimestre s'han consolidat les sinergies de la fusió, ''cosa que ha permès aconseguir un benefici de 515 milions d'euros, en línia amb la previsió del pla pressupostat''.

Summary: Bankia estabilitza el benefici amb 515 milions d'euros el primer semestre


El 'cas Boreas' segueix en fase d'instrucció judicial i sense encausats un any després de les 24 detencions, el 2 d'octubre de 2018, entre elles la del llavors president de la Diputació de Lleida, Joan Reñé. El jutjat instrucció 1 de Lleida va dividir la causa en cinc parts, una de principal i quatre de secundàries. En la principal s'investiga si des de la Diputació de Lleida, a través de Reñé i de la seva llavors mà dreta Marlen Minguell, es dissenyaven concursos a mida per adjudicar obres 'a dit' a empreses a canvi de comissions. La jutgessa encara no ha pres declaració a cap dels investigats en relació a aquests fets que poden comportar delictes de corrupció i enriquiment personal perquè, segons fonts judicials, encara ara se segueix rebent documentació clau per a la investigació.  De les quatre parts secundàries, el jutjat n'ha arxivat una relacionada amb un accident laboral i n'ha inhibit una altra a Tarragona. És la referent a unes obres en unes rotondes del Morell (Tarragona) en què s'investiga, segons fonts judicials, si es van adjudicar a dit els treballs a l'empresa lleidatana M. J. Gruas a canvi que subcontractessin la jardineria de l'obra a una empresa del fill de l'alcalde del Morell. Les altres dues estan encara pendents de resoldre. La que sembla que està més avançada és la peça que investiga si l'excoordinadora general de la Diputació, Marlen Minguell, va intentar influir des de la seva posició per beneficiar una empresa familiar a Balaguer. Minguell va declarar com a investigada al jutjat d'instrucció 1 de Lleida el 6 de maig, juntament amb dos investigats més. La fiscalia ha demanat el l'arxiu d'aquesta causa mentre que la Diputació s'oposa a deixar d'investigar Miguell, mentre sí que en demana l'arxiu contra un altre dels investigats, funcionari de l'ens.  També està pendent de resolució judicial una altra peça secundària en què s'investiga si des de l'Ajuntament de Fondarella, del qual Reñé n'era i n'és l'alcalde, s'haurien desviat subvencions per fer obres entre l'escola de Fondarella i el cementiri del municipi. Reñé va declarar al jutjat com a investigat el 3 de juliol passat per suposats delictes de prevaricació i malversació. El jutjat estudia encara aquestes dues causes secundàries i encara no s'ha pronunciat sobre el seu arxivament o l'obertura de judici oral. 24 detencions i 6 escorcolls L'operació policial i judicial del 2 d'octubre de 2018, ara fa un any, va comportar la detenció del llavors president de la Diputació de Lleida, Joan Reñé, i 23 persones més. Així mateix, es van fer sis escorcolls, entre els quals al Palau de la Diputació, la seu de l'Organisme Autònom de Recaptació de Tributs, la delegació de Carreteres a Lleida i l'empresa M. J. Gruas, entre d'altres. La causa està oberta des de 2016 per corrupció i enriquiment personal i la porta el jutjat d'Instrucció número 1 de Lleida. El president de la Diputació de Lleida, Joan Reñé, es va negar a declarar a la comissaria dels Mossos quan va ser detingut i va dir que el que hagués de dir ho diria al jutge quan fos cridat. Hores després, però, en una roda de premsa va negar haver rebut mai cap comissió ni haver actuat en benefici de ningú.  Tot i que inicialment es va negar a dimitir del seu càrrec de president de la Diputació de Lleida, finalment va anunciar que dimitia l'11 d'octubre de 2018, nou dies després de ser detingut, "per respecte a la institució". Ho va fer sol en una sala de premsa plena només de periodistes i retraient "deslleialtat" a diputats del PDeCAT, assegurant que la majoria dels seus companys de partit li havien transmès que creien que havia de deixar la presidència de la Diputació. L'origen de la investigació: l'adjudicació de depuradores del Pla d'Urgell La investigació es va iniciar l'any 2014, quan va arribar a la fiscalia de Lleida una acta notarial d'una reunió de l'empresa M. J. Gruas, en què es recollia que uns accionistes culpaven els altres de la mateixa empresa d'haver pagat comissions a Reñé, quan era president de Consell Comarcal del Pla d'Urgell, l'any 2010. En l'acta, amb data 14 de novembre de 2014, l'assessor jurídic de l'empresa deia que "els pagaments com a conseqüència de l'adjudicació són coneguts per tots els membres del consell" i reconeixia així pagaments en efectiu a Reñé i la seva número dos per l'adjudicació del manteniment de sis plantes depuradores del Pla d'Urgell: Linyola, Bell-lloc d'Urgell, Barbens-Ivars d'Urgell, Bellvís, Juneda-Torregrossa i Fondarella, el municipi del qual Reñé era i és alcalde. L'acta formava part d'una documentació de gairebé 400 pàgines, en què es recollien també algunes d'aquestes factures, així com correus en què responsables d'empreses com ara Serboniu, Enginyeria Inalba o M. J. Gruas deien quan, com i amb quin concepte s'havien de fer les factures. Els Mossos també van detenir responsables d'aquestes empreses el 2 d'octubre de 2018. Arran d'aquests fets es van començar a investigar altres casos similars per determinar si des de la Diputació de Lleida s'intentava influir en l'adjudicació d'obres per beneficiar empreses lleidatanes que posteriorment pagaven comissions a l'expresident de la Diputació, Joan Reñé, i a la seva número dos, Marlen Minguell, unes pràctiques que podrien ser constitutives de diversos delictes contra l'Administració pública, especialment suborn i frau en matèria de contractació així com blanqueig de capitals. Precisament, una de les persones detingudes va ser Enrique Regaño, mà dreta de Reñé, encarregat de les adjudicacions i present a les meses de contractació. El jutjat investiga si Reñé podria haver cobrat comissions de fins a 200.000 euros per al seu lucre personal. Segons la investigació, l'expresident de la Diputació va passar "períodes llargs" sense usar targetes de crèdit i pagant sempre en efectiu. L'octubre de 2018, la investigació del 'cas Boreas' comptava amb un sumari de quinze toms i més de 4.000 folis. Ara, però, aquest volum ha crescut ja que el jutjat d'instrucció 1 de Lleida encara rep, un any després, documentació relacionada amb la causa principal. És per això que encara estudia aquesta peça i no ha pres declaració a cap dels investigats fins al moment. La jutgessa que porta el cas ja va qualificar la causa de "complexa" i va acordar ampliar de 6 a 18 mesos el termini d'instrucció. Queden, doncs, sis mesos de marge per seguir investigant i prendre declaració judicial als implicats. Repercussions polítiques La detenció també va suposar que el 21 de gener de 2019, Reñé acordés amb la direcció del PDeCAT la seva renúncia a la presidència del partit a Lleida. Va dir que ho feia per "responsabilitat" i va atribuir a un "amotinament" el fet que alguns militants qüestionessin la seva presidència i la continuïtat en l'executiva de la vegueria.  La creació de la comissió especial informativa sobre el 'cas Boreas' també va portar cua. L'anunci de la seva creació es va fer el 31 de gener d'aquest 2019 però no es va constituir fins a l'1 d'abril. El principal escull era el debat per la presència o no de Reñé a la comissió, la qual rebutjaven els grups de l'oposició. Finalment, tot i haver-se negat reiteradament, Reñé va renunciar a formar-ne part per no "entorpir-la" tot i considera-la "del tot innecessària". La primera reunió es va fer l'1 d'abril i la segona a finals de juliol, quan es va informar de l'acció judicial que s'havia emprès per oposar-se a l'arxiu de la causa contra Marlen Minguell, investigada per revelació de secrets i tràfic d'influències. Es tracta d'una peça separada del 'cas Boreas' en què la jutgessa també investiga l'exdiputat de CiU Francesc Xavier Ballabriga i el director de Promeco, Joan Buchaca. En el cas d'aquest últim, la Diputació sí que en demana l'arxiu ja que considera que no va cometre cap irregularitat. La jutgessa investiga si Minguell, amb l'ajuda de Ballabriga i Buchaca, va fer gestions perquè l'explotació bovina que la seva família té a Balaguer obtingués una ajuda europea per un projecte de cinc milions d'euros. La fiscalia ha demanat el sobreseïment d'aquesta causa. Tot i que a Diputació de Lleida va anunciar que es personaria com a part en el 'cas Boreas', de moment no ho ha fet. Segons fonts d'aquesta administració estan esperant veure com evoluciona el cas i què conclou la jutgessa per decidir si es presenten o no com a acusació particular.

Summary: El 'cas Boreas' segueix en fase d'instrucció i sense encausats un any després de les 24 detencions a Lleida


Els cupaires asseguren que no se'ls ha plantejat ser a l'òrgan polític "sense condicions"  ACN Barcelona.-La CUP descarta per ara entrar a la Mesa del Parlament a partir de la sessió constitutiva d'aquest dimecres. La portaveu del Secretariat Nacional cupaire, Núria Gibert, ha assegurat que sobre la taula de negociació amb JxCAT no hi ha que els anticapitalistes entrin a la Mesa "sense condicions". "Entrar-hi i prou, aquest paradigma no se'ns ha ofert", ha afirmat la portaveu dels cupaires en una roda de premsa al Parlament aquest dimarts mentre l'escoltaven els seus quatre diputats. Gibert ha evitat detallar altres propostes que s'hagin pogut posar sobre la taula: "No ho entenem com a mandat ni entrada directa, no el podem plantejar [aquest escenari]", ha assegurat tres dies després del Consell Polític en què els cupaires van oferir-se a ser-hi i van demanar que s'impulsés una comissió d'investigació sobre l'1-O i una d'estudi sobre la materialització de la república. Gibert, que ha desvinculat el desacord amb JxCat de la investidura, també ha afirmat, però, que donaran suport a una Mesa de "majoria republicana" per treballar en aquest mateix sentit.  Els cupaires no tenen previstes més reunions amb grups parlamentaris en les properes hores, en el compte enrere fins a la sessió constitutiva d'aquest dimecres. Ara bé: "És possible que canviï alguna cosa les properes hores", ha afegit Gibert en roda de premsa.  En aquest context, Gibert ha advertit als independentistes que qualsevol escenari que "es desviï" del mandat del consell polític cupaire s'ha de tornar a debatre. "Plantejàvem una entrada a la Mesa diàfana; com que això no se'ns ha plantejat, no compleix els requisits", ha insistit Gibert.

Summary: La CUP descarta per ara incorporar-se a la Mesa pel desacord en l'oferta de JxCAT


La plataforma Aturem la C-32 ha denunciat la "tala il·legal" d'arbres en una zona propera a una urbanització de Lloret de Mar (Selva). Segons ha afirmat el portaveu la plataforma, Joan Mora, aquests treballs es fan en uns terrenys que "estan sota una suspensió judicial" pel primer projecte de la C-32 que va presentar el Govern d'ampliació de l'autopista. De tota manera, el Departament de Territori i Sostenibilitat ha justificat les obres recordant que es tracta d'unes obres de servei prèvies a l'allargament de la C-32 i que és un projecte aprovat pel Govern català i per això en defensa la legalitat. D'altra banda, la plataforma s'ha queixat que la tala d'arbres "no està ben senyalitzada" i es fan en una zona en què "la gent ve a passejar i els hi pot caure un arbre al cap". Les obres de la C-32 han arrencat amb polèmica al municipi de Lloret de Mar (Selva). El portaveu de la plataforma Aturem la C-32, Joan Mora, ha denunciat que el Departament de Territori i Sostenibilitat ha autoritzat una "tala il·legal" d'arbres al costat de la urbanització Condado del Jaruco. L'empresa contractada pel Departament ha començat a tallar arbres i han especificat que es tracta d'unes obres de servei prèvies a l'ampliació de l'autopista que ha d'arribar fins al municipi de la Selva.  De tota manera, des de la plataforma han assegurat que aquestes obres no es poden fer perquè els terrenys "estan sota una suspensió judicial". L'entitat  es refereix a la mesura cautelar que va aprovar el Tribunal Superior de Justícia de Catalunya (TSJC) sobre el primer dels projectes que el Govern ha realitzat sobre l'ampliació d'aquesta autopista a la comarca de la Selva. El Departament de Territori ha recordat que mentre el TSJC paralitzava aquest projecte, es va començar a treballar en un nou document amb un nou informe d'impacte ambiental per tal de poder desencallar l'autopista. A més, fonts de Territori han assegurat que el nou projecte de carretera compta amb el consens dels ajuntaments i un gran nombre d'entitats. De fet, després de passar per exposició pública tan sols va tenir tres al·legacions. Pendents del TSJC D'altra banda, des del Govern han justificat que les obres es poden seguir tirant endavant perquè el desembre passat el TSJC va enviar una diligència avisant que la suspensió cautelar del primer projecte no condicionava les obres del que hi ha ara en tràmit. Per això, des del Govern han detallat que ja fa dos mesos van començar a treballar en les tasques prèvies a l'ampliació de l'autopista. Aquestes obres van engegar-se després d'un procés de licitació i adjudicació que es van poder fer perquè es complia la legalitat, han explicat fons del Departament. Tot i així, des de la plataforma ho veuen com "un frau de llei" ja que creuen que malgrat que s'hagi redactat un projecte nou, es tracta del mateix que el TSJC va aturar. A més, Mora ha recordat que van presentar un recurs contra el nou estudi d'impacte ambiental al TSJC que "està acceptat a tràmit". Conjuntament amb aquest recurs, també es va demanar la suspensió cautelar de les noves obres i ara el Govern té un període de temps per presentar al·legacions. Tot i així, el Departament s'empara en la llei de carreteres per recordar que fins que un jutge no aturi les obres, es poden tirar endavant.  Queixes per la senyalització La plataforma Aturem la C-32 també ha lamentat que els treballs de tala d'arbres hagin començat "sense senyalitzar". Joan Mora ha explicat que en la zona on hi ha les màquines treballant "la gent ve a passejar i els hi poden caure arbres al cap". De fet, una membre de la plataforma ha assegurat que un ciclista s'ha espantat després de veure com queia un arbre a prop del camí per on passava i que no estava senyalitzat. Des del Departament han assegurat que s'està establint un perímetre de seguretat en totes les zones de treball per garantir la seguretat de tothom. De fet, en tots els camins ja hi ha tanques informatives. De tota manera, des de la plataforma demanen que les tanques es posin des del principi del camí i no només en el tram on hi ha les màquines treballant.

Summary: La plataforma Aturem la C-32 denuncia una "tala il·legal" d'arbres prèvia a la construcció del nou tram d'autopista


El grup parlamentari de Catalunya Sí Que es Pot (CSQP) no assistirà a l'acte sobre  la llei del referèndum que han organitzat Junts pel Sí (JxSí) i la CUP per presentar els detalls legislatius de la votació de l'1-O, i que tindrà lloc aquest dimarts al migdia a l'Auditori del Parlament. Tal i com han confirmat a l'ACN fonts de CSQP, sí que hi assistiran els diputats Albano Dante Fachin, Joan Giner i Àngels Martínez, tots tres membres de Podem, així com el coordinador general d'EUiA i secretari tercer de la Mesa del Parlament, Joan Josep Nuet. Segons les mateixes fonts, CSQP ha constatat en una reunió aquest dilluns al migdia que no hi havia acord per anar a l'acte, de manera que no ha pogut prendre una decisió com a grup parlamentari per assistir-hi.

Summary: CSQP no anirà a l'acte sobre la llei del referèndum


"El reportatge periodístic com m'agrada practicar-lo és una escola per allunyar-se d'un mateix". Així ho ha manifestat l'escriptor i periodista francès Emmanuel Carrère, autor d'obres tan celebrades i exitoses com 'El adversario', 'Una novela rusa' o 'Limónov'. Carrère presenta aquest dilluns a La Pedrera de Barcelona la seva nova obra 'Conviene tener un sitio adonde ir' (Anagrama), una antologia de cròniques, reportatges i assajos literaris de l'escriptor dels darrers 25 anys. Ha explicat que per a ell el periodisme és "un treball literari com un altra, un treball de no ficció i és com quan una altra persona escriure contes. Estic segur que el periodisme és una forma de literatura com poden ser la novel·la, el teatre, la poesia i els assajos". Preguntat sobre Catalunya, Càrrere creu que el "dret d'un poble a disposar d'ell mateix i la intangibilitat de les fronteres" són dues posicions bones, però admet que són "contradictòries".  El nou llibre 'Conviene tener un sitio adonde ir' inclou diferents propostes com per exemple una crònica de la fallida entrevista a l'actriu i cantant Catherine Deneuve; viatges a la Romania post-Ceaucescu en busca de les petjades de Dràcula, a Sri Lanka després d'un tsunami o una trobada amb el novel·lista novaiorquès Luke Rhinehart, així com textos sobre escriptors com Lovecraft, Philip K. Dick, Sébastien Japrisot o Leo Perutz.  Carrère ha indicat que per tirar endavant 'Conviene tener un sitio adonde ir' va començar buscant articles que havia escrit per diaris des de fa uns 25 anys. Ha admès que no va posar-hi tots els textos, alguns els va deixar de banda perquè no els considerava prou bons o no s'integraven i va intentar composar un llibre amb diferents gèneres com reportatges i articles, i amb textos de llargades diferents amb articles més curts i altres més llargs. Carrère volia que "fos variat i que sobretot fos agradable a la lectura".  Ha explicat que per a ell el periodisme és "un treball literari com un altre. Estic segur que el periodisme és una forma de literatura com poden ser la novel·la, el teatre, la poesia i els assajos". Ha admès que ha estat un privilegi escriure textos relativament llargs que "és cada vegada més estrany en periodisme".  L'escriptor ha apuntat que hi ha dues famílies de periodistes. Per una banda, els periodistes que estan a prop de l'editorial, de les tribunes i de l'anàlisi i, per altra, els que es troben a prop de la narració i dels reportatges. "No crec que hi hagi una família millor que l'altra, però jo formo part de la segona família".  També ha fet referència al fet que escrigui en primer persona. "Aquesta qüestió de la primera persona es podia veure com narcisisme o egocentrisme, però també podria ser vist com un exercici d'humilitat perquè no vull anunciar la veritat, sinó parlar del que he vist i escoltat", ha apuntat.  Carrère (París, 1957) ha publicat obres tan importants com les cinc celebrades novel·les de no ficció: 'El adversario', 'Una novela rusa', 'De vidas ajenas' , 'Limónov', guardonada amb el Prix des Prix com la millor novel·la francesa, el Premi Renaudot i el Premi de la Llengua Francesa, i 'El Reino', millor llibre de l'any, segons la revista Lire. A Anagrama s'han publicat també tres novel·les de ficció dels seus inicis: 'Bravura', 'El bigote' i 'Una semana en la nieve'. Catalunya  Preguntat per la situació de Catalunya, Carrère ha ressaltat que no té cap opinió concreta i que no s'identifica amb cap bàndol. En aquest context, ha apuntat que, segons la imatge exterior, a Catalunya es produeixen dues situacions, la primera amb dos bàndols que no es parlen entre ells i la segona amb dos bàndols que sí que es parlen "en el marc de les relacions de famílies i amics". Ha explicat que si vingués a Catalunya amb la idea de fer un reportatge miraria bé la diferència que hi ha entre les dues situacions, la que hi ha una comunicació entre els dos bàndols i l'altra on aquesta situació no hi és. "No tinc una opinió al respecte que em sigui pròpia", ha indicat.   En aquest context, Càrrere ha considerat que el "dret d'un poble a disposar d'ell mateix i la intangibilitat de les fronteres" són dues posicions bones, però admet que són "contradictòries". 'Converses a La Pedrera' Aquest mateix dilluns per la tarda, Emmanuel Carrère conversarà amb la periodista Esther Vera, director de l''Ara', en el marc del cicle 'Converses a La Pedrera' a l'Auditori de la mateixa Pedrera, que organitza la Fundació Catalunya La Pedrera en col·laboració amb Arcàdia.

Summary: Emmanuel Carrère: "El reportatge periodístic és una escola per allunyar-se d'un mateix"


La Junta Electoral Central (JEC) ha acordat aquest dijous requerir al president del Parlament de Catalunya, Roger Torrent, que apliqui "de forma immediata" l'acord de l'àrbitre electoral del 3 de gener que acorda la inhabilitació del president de la Generalitat, Quim Torra, com a diputat. En un acord d'aquest dijous, després que el Tribunal Suprem hagi rebutjat suspendre cautelarment l'aplicació per part de l'àrbitre electoral de la condemna d'inhabilitació dictada pel Tribunal Superior de Justícia de Catalunya (TSJC), la JEC demana a Torrent que inici tots els tràmits necessaris per fer efectiva la pèrdua de l'escó de Torra. També demana que remeti a la JEC la documentació que ho certifiqui. A banda, la JEC remet una còpia de la interlocutòria de la sala contenciosa-administrativa a Torrent i a la Junta Electoral Provincial de Barcelona i considera que s'hauria de denegar la suspensió cautelar de l'acord del 3 de gener plantejada al Parlament tenint en compte que la qüestió ja ha estat resolta per l'alt tribunal.

Summary: La JEC envia un requeriment a Torrent perquè apliqui "de forma immediata" la inhabilitació de Torra com a diputat


Els Serveis Penitenciaris han obert una informació reservada per investigar "l'accés irregular" de diversos funcionaris de presons a les fitxes dels líders polítics que són en centres penitenciaris. Segons ha avançat Naciodigital i han confirmat fonts del Departament de Justícia, en la instrucció de la investigació s'han cridat a declarar dues persones i s'han ordenat 10 informes sobre diferents consultes a les fitxes dels polítics que són en presons catalanes. Segons aquestes mateixes fonts, tant les declaracions com els informes fan referència a accessos de diferents treballadors "sense cap motiu aparent" però de la investigació "no se'n pot desprendre que cap dels funcionaris hagi fet un ús fraudulent de la informació". Concretament el Servei d’Inspecció s’ha fet càrrec de la investigació amb la col·laboració de l’Àrea d’Informació i Seguretat. Les fitxes es poden consultar informàticament a través del Sistema d’Informació Penitenciari Català (SIPC) i a través d’aquest sistema també se’n pot demanar la impressió en paper. Al SIPC hi tenen accés tots els funcionaris dels 13 centres penitenciaris que hi ha a Catalunya, amb diversos nivells d’autorització. Els Serveis Penitenciaris subratllen que el conjunt dels 4.500 treballadors dels centres catalans  està compromès amb el dret a la intimitat de totes les persones privades de llibertat.

Summary: El Departament de Justícia investiga "l'accés irregular" de diversos funcionaris en les fitxes dels polítics presos


Un matrimoni d'avis de Rupià (Baix Empordà) ha patit aquest matí un robatori a casa seva. A les 7.25h del matí un home ha accedit a l'habitatge, situat al centre del poble, i els ha amenaçat amb un ganivet. El lladre els ha exigit diners, mentre exhibia en tot moment l'arma blanca. La parella els ha donat diners en efectiu que tenia a casa i l'home ha fugit del lloc dels fets. El matrimoni ha sortit il·lès de l'assalt i cap dels dos ha patit ferides. Els Mossos d'Esquadra han obert una investigació per trobar el sospitós, que hauria actuat sol. A primera hora del matí, el delinqüent ha trucat a una cèntrica casa del poble, on viu una parella d'uns 60 anys. Resideixen just al costat del seu negoci de lampisteria. La dona ha obert la porta i, seguidament, el lladre l'ha amenaçat amb un ganivet per evitar que cridés o donés la veu d'alarma, i li ha exigit diners en efectiu i joies. El matrimoni ha entregat un sobre amb diners al lladre, que s'ha donat a la fuga.  Sis dotacions dels Mossos d'Esquadra s'han desplaçat fins a la localitat baixempordanesa de Rupià per esclarir els fets i tractar d'identificar el lladre. Al llarg del matí, han recorregut diversos punts del poble amb la parella de víctimes en busca de pistes que els portin al lladre, que ha actuat sol. La investigació continua oberta.

Summary: Un lladre entra a casa d'uns avis de Rupià, els amenaça amb un ganivet i s'endú diners


La Federació d'Entitats d'Atenció a la Infància i a l'Adolescència (FEDAIA) ha calculat que l'Administració els deu com a mínim 12 MEUR pel concert de centres de menors dels mesos de juliol i agost, i endarreriments anteriors. En declaracions a l'ACN, la directora de la FEDAIA, Bàrbara Ortuño, ha assegurat que la situació, donada per l'arribada massiva de joves migrants, està ''tensant'' les entitats. Algunes, fins i tot, declinen oferir nous serveis obrint nous centres per ''no posar en risc'', l'entitat, que hauria d'assumir-ne les despeses, almenys els dos primers mesos. El Govern no es compromet amb una data per posar el dia els pagaments però recorda que ja ha utilitzat 29 MEUR del fons de contingència per la crisi dels MENA. La FEDAIA ha calculat aquests 12 milions d'euros en base a les dades que ha recollit de 24 de les 55 entitats que representa, i per tant, els endarreriments de la Direcció General d'Atenció a la Infància i a l'Adolescència (DGAIA) s'estan acumulant des d'abans del mes de juliol. En canvi, les entitats que treballen amb el Consorci de Serveis Socials de Barcelona han cobrat a temps tots els imports, els 30 dies que marca la llei. Per Ortuño, aquests endarreriments és ''generalitzada'' i afecta ''indistintament'' a empreses tan grans com petites i a entitats que obren serveis de joves migrants o serveis per als infants que ja estan dins el sistema de protecció. La tensió financera d'aquestes entitats ja s'ha traduït en algun cas amb endarreriments en els pagaments dels salaris dels treballadors o a proveïdors. La directora de la FEDAIA també alerta que aquesta situació està produint que algunes empreses no es permetin obrir nous serveis per atendre aquests joves per no ''posar en risc'' l'entitat, i és que el no compliment dels terminis implica que una empresa del tercer sector assumeixi les despeses de com a mínim, els dos primers mesos d'entrada en funcionament.  Per això, des de la FEDAIA demanen al Departament de Treball, Afers Socials i Famílies que sigui capaç ''aixecar el pressupost necessari'' per poder preservar els drets dels infants que venen i dels que ja formen part del sistema de protecció, alhora que oferir les ''garanties'' a la societat que l'arribada d'aquest nois ''és font d'oportunitats i no de problemes''. En aquest sentit, assenyala que l'administració ha de complir i ''fer el pagament quan toca''. Per això, Ortuño considera que cal fer un ''esforç'' perquè el fenomen és un problema ''que ens competeix a tots'' per aconseguir la integració d'aquests joves. Actualment, assegura Ortuño, les entitats fan el màxim possible per continuar garantint els drets des infants i adolescents en els ''estàndards de qualitat'' del sistema, malgrat que l'arribada d'aquests joves ha estat massiva i ha provocat una situació ''molt exigent''.  29 MEUR del fons de contingència Des del Departament de Treball, Afers Socials i Famílies admeten que el mecanisme de contractació i pagament de l'administració no és prou àgil per dona resposta a les situacions d'emergència com la que s'està produint actualment amb els menors. Per això, no poden fer una previsió de pagament però es recorda que la Generalitat va fer un increment de crèdit per valor de 14M d’euros de fons de contingència aquest dimarts a Govern per assumir part de les emergències que estem tenint, cosa que farà que tinguem crèdit en els propers dies per fer pagaments a les entitats. Aquests 14 MEUR se sumen als 10 que es van utilitzar el setembre i als 5 el juliol, és a dir 29 MEUR del fons de contingència.  Des del Departament també s'acusa a les complicacions del 155, que va impedir la signatura de contractes i adjudicacions. Aquesta situació va provocar que hi reserves de crèdit no estiguessin disponible que s'han anat ''reparant'' a mesura que ha estat possible.

Summary: Les entitats d'atenció a la infància eleven a 12 MEUR el deute de la DGAIA


El president del PPC, Xavier García Albiol, ha denunciat que els catalans no independentistes que viuen en zones de la Catalunya interior “no ho passen bé” i “no poden manifestar amb naturalitat el seu sentiment”. En declaracions a TV3, Albiol ha negat que hi hagi conflicte social carrer i ha dit que qui digui això “menteix” però sí que ha asseverat que a la Catalunya interior els no independentistes són “invisibles” i no es poden expressar amb normalitat. En aquesta línia, ha afegit que tant la Generalitat com molts ajuntaments “només es dediquen a gestionar i governar pels catalans que són independentistes” i els ha acusat de “tirar més benzina” per mantenir viu el procés.

Summary: Albiol denuncia que els no independentistes “no ho passen bé” a la Catalunya interior


La consellera de la Presidència i portaveu del Govern, Neus Munté, reitera que el compromís de l'Executiu és culminar els "aspectes fonamentals del procés" en el termini de 18 mesos que estableix el full de ruta per la independència. Tot i això, en la línia argumental que ha defensat els darrers dies el president Carles Puigdemont, Munté creu que "davant un repte gegantí seria absurd encotillar-nos i tenir els 18 mesos com un termini inamovible". Per a la consellera, la prioritat ha de ser centrar els esforços en fer la feina i fer-la bé, i no pas en discutir o que el Govern es veies excessivament condicionat per aquest calendari. "Ens hem compromès a treballar i en deixar-nos la pell", assegura. Munté ha volgut acabar així amb el debat que semblava encetar-se a l'orbita del Govern, després que el president Carles Puigdemont deixes la porta oberta en una entrevista a allargar el termini de 18 mesos establer per fer la independència. A més, en una entrevista al diari ARA, el vicepresident, Oriol Junqueras, respongués que el termini es "raonable" i recorda que no va ser triat a l'atzar. La consellera de la Presidència i portaveu del Govern defensa les dues postures: "Amb el termini dels 18 mesos ens hi hem compromès", recorda, però també és conscient que el moment històric que suposa no mereix que el factor temporal el condicioni més que qualsevol altra cosa. "Ens esforçarem en fer-ho i fer-ho bé", insisteix. Defensa el Departament d'Afers Exteriors Neus Munté també ha sortit al pas de les amenaces del govern espanyol en relació al Departament d'Afers Exteriors que lidera el conseller Raül Romeva. "Les competències en Exterior ja les teníem, les mantindrem i continuarem reforçant", assegura. Munte recorda que les tasques del Departament s'han fet fins ara des d'una Secretaria i que el fet de donar-li categoria de Departament respon a un aspecte estratègic: "Volem que es visualitzi perquè forma part del full de ruta l'acord, la negociació, la pedagogia i l'explicació del procés a nivell d'Europa i de la comunitat internacional"

Summary: Munté reitera el compromís de culminar el procés en 18 mesos però veu absurd "encotillar el termini d'un repte gegantí"


La Guàrdia Urbana ha intervingut més de 45 quilos de haixix i ha detingut un home que gairebé monopolitzava la venda d'aquesta droga a Barcelona. La investigació va començar fa dos mesos gràcies a la feina de la policia de barri de Sant Andreu, que va investigar les persones que es dedicaven a vendre al detall en zones d'oci de la ciutat. Es va detectar que hi havia un individu que s'estava fent amb el control de la venda de haixix a la ciutat, ja que el venia a un preu inferior a la de mercat a altres venedors, que posteriorment el distribuïen per Sant Andreu, Sant Martí i Ciutat Vella. La qualitat de la droga també era millor a l'habitual. Tot plegat va generar petits conflictes i baralles en alguns barris entre els petits distribuïdors per quedar-se amb les zones de venda. La detenció per un delicte contra la salut pública es va produir dijous al barri de Navas. Una altra persona va resultar investigada pel mateix motiu. Els agents van registrar un pis ocupat on van trobar la droga, a més de 12.060 euros en bitllets de diferents valors, una màquina per fer el comptatge de diners, una per detectar bitllets falsos, una defensa extensible, un esprai de pebre, un pot industrial adaptat i preparat per ocultar substancia estupefaent al seu interior i un telèfon mòbil. La Guàrdia Urbana també va intervenir tres vehicles que utilitzava per fer la distribució de la substàncies.

Summary: Intervenen més de 45 quilos de haixix i detenen un home que gairebé monopolitzava la venda d'aquesta droga a Barcelona


El president del Partit Demòcrata (PDeCAT), Artur Mas, ha assegurat que una majoria de vots i escons sobiranistes en les eleccions del 21-D permetria "tirar endavant el procés amb totes les conseqüències". En una compareixença al Fòrum Europa, Tribuna Catalunya, aquest dijous al matí, l'excap de la Generalitat ha recomanat que no es posin "terminis curts que ofeguin". Mas també ha reclamat que s'actuï amb "intel·ligència política i no només amb comoditat estètica". D'altra banda, el president del PDeCAT ha lamentat que finalment no hi hagi llista unitària per concórrer al 21-D, i s'ha dirigit implícitament a Esquerra per sentenciar que, si es vol reconèixer de debò la legitimitat del president destituït, Carles Puigdemont, "no el deixin sol". Mas ho ha dit l'endemà que el vicepresident destituït i líder d'ERC, Oriol Junqueras, enviés una carta a la militància republicana on afirmava que Puigdemont "també és el nostre candidat". Mas ha reiterat que seria "la victòria del sobiranisme seria espectacular" en cas d'aquesta majoria de vots. Tot i això, el president del PDeCAT ha reclamat que, en aquest escenari, hi hagi un temps per "fructificar la victòria" en busca d'aliances internacionals. En un altre sentit, l'expresident de la Generalitat ha constatat que cal "controlar bé" els temps del procés, i que és més rellevant si hi ha prou majoria sobiranista que no pas si s'està o no prou "preparat". "No és el mateix la força per a declarar-se independent que la força per actuar com a país independent", ha remarcat Mas, que ha asseverat que "la força hi és, però no encara la força per actuar realment com a país independent". En aquesta línia, el dirigent sobiranista ha subratllat que les majories han de ser "clarament reforçades", perquè detecta que hi ha "manca de força". És per això que Mas ha apuntalat les eleccions del 21-D com una "oportunitat" que Catalunya no ha de desaprofitar per a manifestar-se a favor o en contra de la independència. Segons ha insistit, els comicis convocats pel president espanyol, Mariano Rajoy, poden servir per "endreçar" i "reequilibrar" la situació, tot recordant els dirigents polítics que hi ha a les presons. Mas també s'ha mostrat convençut que renunciar al procés seria un "desastre", sobretot perquè no hi ha cap altre projecte "amb cara i ulls". En tot cas, el president del PDeCAT aposta perquè després del 21-D es pugui fer avançar el procés però "d'una manera diferent". En canvi, si les eleccions donen majoria al bloc unionista, Mas admet que caldria "aparcar" el procés fins a temps propers. De fet, ha advertit que si el 21-D el sobiranisme no guanya amb claredat, Europa "donarà el tema per resolt". En una altra línia, Mas ha preguntat a l'Estat amb quina autoritat seguirà dient que a Catalunya es vol la Constitució, si el 21-D dona una victòria clara al bloc sobiranista, uns resultats que es llegirien també en clau de rebuig a l'article 155 i a la Carta Magna espanyola. "Hi pot haver deslegitimació de la Constitució per la via de les urnes i la via democràtica", ha destacat. ERC i Puigdemont Mas ha subratllat que el 2015 les enquestes pronosticaven una victòria per a l'antiga CDC i, tot i així, els convergents van ser "qui més van forçar la maquinària" per crear JxSí. En un missatge indirecte a Esquerra, el president del PDeCAT ha deixat anar que si es vol votar Puigdemont, si es desitja que sigui un president "restituït", i si se li vol subratllat la seva legitimitat, no se'l pot "deixar sol". Tribunal de Comptes Finalment, Mas ha explicat que les persones afectades per la causa de 9-N, i que estan pendents de dipositar un total de 5,2 milions d'euros segons la decisió del Tribunal de Comptes, tenen ja les seves propietats taxades, i les aportaran en els propers dies com a part de la fiança.

Summary: Mas diu que una majoria de vots sobiranistes el 21-D permetria "tirar endavant el procés amb totes les conseqüències"


Nissan vol reduir la plantilla a Barcelona en 600 treballadors amb prejubilacions, baixes voluntàries i incentivades, segons ha explicat aquest dimarts el president de Nissan a Europa, Gianluca Ficchy, en una roda de premsa des de la planta de la Zona Franca. L'empresa automobilística confia en obrir aviat les negociacions amb els sindicats i cobrir les 600 places amb prejubilacions, baixes voluntàries i incentivades, de manera que s'eviti l'ERO. A canvi, la companyia proposa invertir 70 milions d'euros per a una nova planta de pintura, una de les reivindicacions històriques dels treballadors, i garantir així la "competitivitat" de la fàbrica. Els sindicats de Nissan ja han anunciat una roda de premsa per dimecres per valorar la proposta.  En la roda de premsa a la seu de Nissan a la Zona Franca, els responsables de la marca han deixat clar que la inversió de 70 milions d'euros per a la planta no es confirmaria, però, fins que no s'hagués tancat un acord amb els treballadors. El president de Nissan a Europa, Gianluca de Ficchy, ha destacat la "qualitat" dels productes fabricats a Catalunya. "Volem seguir invertint en aquesta planta, però la planta ha de ser el més competitiva possible", ha insistit el màxim dirigent de Nissan a Europa.

Summary: Nissan proposa reduir la plantilla en 600 treballadors però invertir 70 MEUR per una planta de pintura


L'expresident del Govern i actual senador del PSC, José Montilla, ha volgut deixar clar que la seva formació no està a favor d'intervenir la Generalitat amb caràcter "preventiu", com proposen els partits de dretes que concorren a les eleccions generals del 28-A. "Aquesta invenció del 155 preventiu de la que parlen el PP i Cs és clarament anticonstitucional i amb aquest plantejament no hi trobarien el suport dels socialistes". En un acte electoral a Tremp, també ha defensat que la solució al conflicte català ha de ser pactada pel entre els catalans i amb l'Estat i, posteriorment, "ratificada" a través d'un referèndum. En aquest sentit, ha afirmat que cal un procés de diàleg i negociació per arribar a acords "pensant en la gent". Montilla ha afirmat que l'aplicació de l'article 155 és un procediment que està "reglat" i només es pot tirar endavant, en referència a Catalunya, en el cas que el Govern "vulnerés greument l'ordenament jurídic" i l'Estat ho requerís després d'advertir-ho a l'executiu català. Per aquest motiu, ha assegurat que el plantejament que fa Ciutadans i el Partit Popular és "anticonstitucional" i no compta amb el suport dels socialistes. El senador i expresident de la Generalitat també ha defensat que el conflicte català requereix d'una solució política, que sigui pactada entre els catalans i amb l'Estat i que, ha afegit, "hauria de ser ratificada en un referèndum pels catalans". En aquest sentit, ha volgut deixar clar: "Els referèndums no estan prohibits, però han de tractar de solventar problemes, no obrir diferències i divisió en una societat". Durant la seva intervenció en un acte electoral del PSC a Tremp, també ha dit que la política "és diàleg, negociació i pacte" i que calen "majories qualificades" per poder canviar les lleis i que els polítics no poden estar-hi "per sobre". Sobre la postura dels socialistes respecte a un hipotètic indult dels presos independentistes, Montilla considera que no és el moment de pronunciar-se perquè "no hi ha hagut condemnes" i ha criticat que PP i Cs vulguin "parlar del problema que en part han creat". També ha lamentat les "posicions unilaterals" adoptades pels partits sobiranistes i creu que cal trobar el "desllorigador" que permeti arribar a una solució.  L'expresident del Govern ha dit que la "lluita per l'hegemonia per l'independentisme" entre Esquerra i Junts per Catalunya va impedir la tramitació dels pressupostos de l'Estat, el que ha acabat comportant un avançament electoral. En aquest sentit, ha criticat que l'executiu català "funcioni" amb els comptes prorrogats del 2017, amb els quals, ha dit, van  fent "la viu viu" però no es poden abordar inversions ni nous projectes. Montilla ha afirmat que el PSOE ha de guanyar les eleccions del 28-A "amb molta distància" per evitar que els partits de dretes puguin sumar. També ha defensat que si s'haguessin aprovat els pressupostos de l'Estat, s'estaria treballant en les infraestructures que necessita el Pirineu. Sobre aquesta qüestió, el candidat del PSC al Senat per Lleida, l'Alt Pirineu i l'Aran, Víctor Orrit, ha dit que es presenta amb la voluntat de donar veu a aquest àmbit territorial i posar sobre la taula la necessitat, entre d'altres, de millorar les carreteres N-230 i N-260, la continuïtat de l'Acadèmia General Bàsica de Suboficials a Talarn o la revisió de la reforma laboral, la qual ha tingut afectació, per exemple, als ex-treballadors d'Endesa d'aquesta zona.

Summary: Montilla: "Aquesta invenció del 155 preventiu del PP i Cs és anticonstitucional i no té el suport dels socialistes"


El president de l’Institut d’Empresa Americà (American Enterprise Institute, AEI), Arthur Brooks, ha assegurat en una entrevista amb l’ACN que una Catalunya independent a la Unió Europea “podria, d’una manera estranya i paradoxal, tenir un benefici més gran del que Europa pot imaginar”. El reconegut científic nord-americà considera que Catalunya, amb la seva cultura empresarial, es podria convertir “en un exemple” per altres països i ajudar a “ressuscitar” una Europa que està “patint”. Brooks, expert en populismes, també ha manifestat que “el moviment independentista català no és populista”, sinó “tot el contrari”. El president del think tank conservador Institut d'Empresa Americà i reconegut investigador en ciències socials ha explicat en l’entrevista que el moviment independentista català “no és populista” perquè “el populisme és un intent del poble de treure el poder dels líders”. “No és el que està passant a Catalunya”, ha dit, recordant que els mandataris catalans “estan a favor de la independència”, en línia amb els moviments que es manifesten al carrer. Segons Brooks, avui dia “molta gent” descriu com a populista “allò que no els agrada”.   Tot i que Brooks prefereix no posicionar-se sobre la política interna catalana i espanyola, l’expert veu potencials efectes positius per a Europa amb una Catalunya independent. El president de l’Institut d’Empresa americà ha dit que “si Catalunya és independent i es veu com a exemple de lliure empresa, de comerç i de capacitat empresarial, podria de fet tenir un efecte ressuscitant per tot Europa, podria ser un exemple per a un continent que està patint”. “Una Catalunya lliure podria, d’una manera estranya i paradoxal, tenir un benefici més gran del que Europa pot imaginar”, ha afegit.   Preguntat sobre com es veu des dels Estats Units el procés d’independència, Brooks ha assegurat que “els americans no s’interessen massa per la política exterior” però “tenen simpatia cap als moviments independentistes perquè l’autodeterminació és un valor fonamental”.   Brooks va ser a Barcelona dimecres convidat pel Consell Català de Diplomàcia Pública (DIPLOCAT) per fer una conferència al CCCB sobre ‘El populisme i la dignitat humana’. L’acte va comptar amb la participació de l’exconseller d’Economia, Andreu Mas-Colell i el secretari general de Diplocat, Albert Royo.   Tot i que l’expert està d’acord amb la visió negativa de populisme, creu que es podria aprofitar “per recuperar la dignitat humana” i “la solidaritat amb aquells que estan socialment més desprotegits”. El camp principal d’investigació de Brooks és la connexió entre cultura, política i economia. És autor de diversos llibres, un dels quals, ‘The Road to Freedom: How to win the fight for free enterprise’ forma part del llistat  d’èxits de vendes del ‘New York Times’.   El president de l’Institut d’Empresa americà és no només un científic de les ciències socials, sinó també músic. Va venir a Barcelona fa 25 anys per tocar en una orquestra de la ciutat i es va acabar casant amb una catalana. Des de llavors, visita Barcelona com a mínim una vegada a l’any. Brooks confessa que la capital catalana és ‘la seva ciutat preferida al món’.

Summary: Una Catalunya independent podria “ressuscitar” una UE que està "patint", segons l’expert nord-americà Arthur Brooks


Unes 300 persones han participat aquest divendres a la manifestació convocada per Unió de Pagesos (UP) per denunciar els danys que ocasiona la fauna salvatge protegida a l'activitat ramadera extensiva. Sota el lema 'El territori de muntanya, en lluita. Os, voltor, cabirol, senglar... Prou danys de fauna!', la mobilització ha discorregut per diversos trams urbans de les carreteres C-28 i N-230, passant també per l'Avinguda del Garona i acabant al Passeig de la Llibertat. El coordinador nacional d'UP, Joan Caball, ha defensat la necessitat d'assolir un "pacte" amb la gent que hi viu en aquesta part del territori per tal d'acordar noves polítiques de gestió d'aquest tipus d'animals que contribueixin, ha dit, a fer compatible la seva coexistència. La protesta ha estat encapçalada per tres tractors i ha comptat amb la presència del síndic d'Aran, Carlos Barrera, a més de representants d'organitzacions ramaderes d'altres comunitats autònomes de l'estat espanyol i del sud de França i de membres del sector turístic de la Val d'Aran. Caball considera que "al país hi ha d'haver un pacte" sobre les polítiques de gestió de la fauna salvatge protegida del Pirineu, per tal que la seva presència pugui coexistir amb l'activitat ramadera extensiva d'aquesta zona. Per aquest motiu, ha dit que si no es produeixen canvis en aquest sentit s'haurà d'acabar triant entre tenir "gent que visqui en el territori o animals que no són autòctons d'aquí", ha recalcat. El coordinador nacional d'Unió de Pagesos també ha explicat que cal analitzar el volum d'ossos que hi ha a la zona, més enllà de decidir retirar Goiat. Des del sindicat agrari denuncien que les poblacions de fauna salvatge, sobretot d’os i voltors, estan augmentant des dels darrers anys, al mateix temps que, asseguren, ho fa el nombre d’atacs al bestiar.  A la manifestació també hi ha assistit, juntament amb representants d'organitzacions de ramaders del sud de França i d'altres comunitats autònomes de l'estat espanyol com ara l'Aragó, el síndic d'Aran. Carlos Barrera ha explicat que el programa de reintroducció PirosLife es va posar en marxa "sense el consens necessari", motiu pel qual, ha reblat: "Vint-i-tres anys després hem de fer actes com el d'avui per reivindicar que s'escolti al territori". En aquest sentit, ha demanat que es posin en marxa mesures per vetllar per la "convivència" dels interessos generals de la zona i ha conclòs afirmant: "El Pirineu no ha de canviar, l'os s'ha d'adaptar al Pirineu que s'ha trobat". A banda de la representació del sector ramader afectat pels danys de la fauna salvatge, a la mobilització també s'hi han sumat diversos empresaris del sector turístic de la Val d'Aran. Un d'ells, l'hoteler Marc Cuny, ha explicat que en els darrers temps els seus clients pregunten més sobre la presència de l'os a la zona i ha defensat: "No ens podem permetre perdre turisme, ni que hi hagi inseguretat a la muntanya, per tenir la quantitat d'ossos que tenim".  La manifestació ha portat per lema 'Eth territòri de montanha, en luta. Os, arrian, cabiròu, sanglièr... Non mès damatges de fauna! El territori de muntanya, en lluita. Os, voltor, cabirol, senglar... Prou danys de fauna!' i ha sortit pocs minuts després de les dotze del migdia de l'avenguda deth Solan de Vielha. Des d’allà, s’ha dirigit per la carretera C-28 cap al centre de la capital aranesa, passant per part del tram urbà de l'N-230, l'avinguda Garona i carrer Reiau, fins acabar al passeig de la Llibertat, on han tingut lloc els parlaments.

Summary: Unes 300 persones es mobilitzen a Vielha contra la gestió de la fauna salvatge i els danys que causa al bestiar